EL Επίσημη Εφημερίδα της Ευρωπαϊκής Ένωσης C 282/23

Αναίρεση που άσκησε στις 20 Αυγούστου 2009 το Συμβούλιο της Ευρωπαϊκής Ένωσης κατά της αποφάσεως που εξέδωσε το Πρωτοδικείο (τέταρτο τμήμα) στις 17 Ιουνίου 2009 στην υπόθεση T-498/04, Zhejiang Xinan Chemical Industrial Group Co. Ltd κατά Συμβουλίου της Ευρωπαϊκής Ένωσης

(Υπόθεση C-337/09 P)

2009/C 282/41

Γλώσσα διαδικασίας: η αγγλική

Διάδικοι

Αναιρεσείον: Συμβούλιο της Ευρωπαϊκής Ένωσης (εκπρόσωποι: J.-P. Hix, καθώς και G. Berrisch, Rechtsanwalt και G. Wolf, Rechtsanwalt)

Αντίδικοι κατ’ αναίρεση: Zhejiang Xinan Chemical Industrial Group Co. Ltd, Επιτροπή των Ευρωπαϊκών Κοινοτήτων, Association des Utilisateurs et Distributeurs de l'AgroChimie Européenne (Audace)

Αιτήματα του αναιρεσείοντος

Το αναιρεσείον ζητεί από το Δικαστήριο:

— να αναιρέσει την απόφαση του Πρωτοδικείου των Ευρωπαϊκών Κοινοτήτων της 17ης Ιουνίου 2009·

— να αποφανθεί οριστικώς επί της διαφοράς απορρίπτοντας την προσφυγή στο σύνολό της·

— επικουρικώς, να αναπέμψει την υπόθεση ενώπιον του Πρωτοδικείου, και

— εν πάση περιπτώσει, να καταδικάσει την προσφεύγουσα πρωτοδίκως στα δικαστικά έξοδα της αναιρετικής διαδικασίας καθώς και της διαδικασίας ενώπιον του Πρωτοδικείου.

Λόγοι αναιρέσεως και κύρια επιχειρήματα

Η αναιρεσείουσα υποστηρίζει ότι το Πρωτοδικείο:

1) υπέπεσε σε πλάνη περί το δίκαιο καθόσον εξέλαβε τις δύο προϋποθέσεις του άρθρου 2, παράγραφος 7, στοιχείο γ’, του κανονισμού (ΕΚ) 384/96 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (στο εξής: βασικός κανονισμός), ήτοι ότι η αίτηση περί υπαγωγής στο καθεστώς εταιρίας λειτουργούσας στο πλαίσιο οικονομίας της αγοράς (στο εξής: ΚΟΑ) πρέπει να περιέχει επαρκείς ενδείξεις ότι οι αποφάσεις που απαριθμούνται στη διάταξη αυτή λαμβάνονται «βάσει στοιχείων από την αγορά, όσον αφορά την προσφορά και τη ζήτηση» καθώς και «χωρίς σημαντική κρατική παρέμβαση», ως ενιαία προϋπόθεση, καθιστώντας έτσι τη δεύτερη προϋπόθεση περιττή·

2) υπέπεσε σε πλάνη περί το δίκαιο καθόσον ερμήνευσε τον όρο «σημαντική» που περιλαμβάνεται στη φράση «σημαντική κρατική παρέμβαση» του άρθρου 2, παράγραφος 7, στοιχείο γ’, του βασικού κανονισμού, ως αναφερόμενο στα κριτήρια ή στους λόγους στους οποίους θεμελιώνεται η κρατική παρέμβαση, ήτοι στο αν η παρέμβαση αυτή στηρίζεται σε αμιγώς εμπορικά κριτήρια ή σε κριτήρια που προσιδιάζουν σε κρατικές αρχές, ενώ η ερμηνεία αυτή ουδόλως ενισχύεται από το γράμμα της εν λόγω διατάξεως·

3) υπέπεσε σε πλάνη περί το δίκαιο καθόσον αντέστρεψε στην πράξη το βάρος αποδείξεως, απαιτώντας από το Συμβούλιο να αποδείξει, όσον αφορά την άρνησή του να εγκρίνει την υπαγωγή κρατικά ελεγχόμενης εταιρίας στο καθεστώς εταιρίας λειτουργούσας στο πλαίσιο οικονομίας της αγοράς, ότι οι κατά την έννοια του άρθρου 2, παράγραφος 7, στοιχείο γ’, αποφάσεις της εταιρίας επηρεάζονται από κριτήρια που προσιδιάζουν σε κρατικές αρχές και όχι από εμπορικά κριτήρια·

4) υπέπεσε σε πλάνη περί το δίκαιο καθόσον έκρινε ότι το Συμβούλιο είχε υποπέσει σε πρόδηλη πλάνη συμπεραίνοντας ότι η προσφεύγουσα υπέκειτο, σε μεγάλο βαθμό, σε κρατικό έλεγχο, όσον αφορά τον καθορισμό των τιμών εξαγωγής του υπό εξέταση προϊόντος στο μέτρο που το κράτος i) είχε αναθέσει στο Εμπορικό Επιμελητήριο της Κίνας που εκπροσωπεί τους εισαγωγείς και εξαγωγείς μετάλλων, ορυκτών και χημικών προϊόντων (στο εξής: CCCMC) τον καθορισμό μιας ελάχιστης τιμής για τις εξαγωγές, τον έλεγχο των εξαγωγών και τη δυνατότητα απαγορεύσεως των εξαγωγών σε περίπτωση μη εφαρμογής των τιμών αυτών και ii) διασφάλιζε την τήρηση της ελάχιστης τιμής για τις εξαγωγές δια της απαγορεύσεως των συμβάσεων εξαγωγής που δεν είχαν θεωρηθεί από το CCCMC. Συγκεκριμένα, το Πρωτοδικείο υπέπεσε σε πλάνη περί το δίκαιο κρίνοντας ότι το Συμβούλιο όφειλε να αμφισβητήσει την αποδεικτική ισχύ ή την επάρκεια των στοιχείων που προσκόμισε η προσφεύγουσα προς απόδειξη του ότι το σύστημα που είχε θεσπίσει το CCCMC και υποστήριζαν οι κινεζικές αρχές εξαγωγής δεν είχε ως αποτέλεσμα πραγματικό περιορισμό της δυνατότητας των εξαγωγέων να καθορίζουν αυτόνομα τις τιμές εξαγωγής·